1.Ievads

Komisija 2017. gada 24. maijā pieņēma Padomei un Eiropas Parlamentam adresētu paziņojumu par tehniskajām korekcijām 2018. gada finanšu shēmā atbilstoši NKI izmaiņām (EKS 2010). Pēc tam, kad 2017. gada 14. jūlijā stājās spēkā Padomes Regula (ES, Euratom) Nr. 2017/1123, ar kuru starpposma pārskata/pārskatīšanas rezultātā groza Regulu (ES, Euratom) Nr. 1311/2013, ar ko nosaka daudzgadu finanšu shēmu (DFS) 2014.–2020. gadam, pārredzamības dēļ būtu jāatjaunina 2017. gada 24. maija paziņojumā iekļautie skaitļi attiecībā uz rezervi palīdzībai ārkārtas gadījumos un elastības instrumentu. Tādējādi ar šo paziņojumu tiek atjaunināts un aizstāts 2017. gada 24. maija paziņojums.

Skaitļu pielāgojumi šajā paziņojumā tieši izriet no grozījumiem DFS regulā, kas tika veikti ar Regulu (ES, Euratom) 2017/1123, un neatšķiras no DFS regulas 6. panta 4. punkta noteikumiem, saskaņā ar kuriem ne attiecīgajā gadā, ne ex post netiek veiktas citas tehniskās korekcijas, kas nav 6. panta 1. punktā minētās korekcijas.

DFS regulā, kurā grozījumi izdarīti ar Padomes 2015. gada 21. aprīļa Regulu (ES, Euratom) Nr. 2015/623 un kura pielāgota ar 2017. gadam paredzētajām tehniskajām korekcijām, ir iekļauta finanšu shēmas tabula 28 ES dalībvalstīm laikposmam no 2014. gada līdz 2020. gadam, izsakot 2011. gada cenās (1. tabula).

Saskaņā ar DFS regulas 6. panta 1. punktu Komisija katru gadu pirms budžeta procedūras n+1 gadam veic tehniskās korekcijas daudzgadu finanšu shēmā (DFS) atbilstoši ES nacionālā kopienākuma (NKI) un cenu izmaiņām un paziņo iznākumu Padomei un Eiropas Parlamentam. Attiecībā uz cenām izdevumu maksimālo apjomu faktiskajās cenās nosaka, pielietojot DFS regulas 6. panta 2. punktā paredzēto fiksēto gada deflatoru 2 % apmērā. Attiecībā uz NKI izmaiņām šajā paziņojumā ir ņemtas vērā jaunākās pieejamās ekonomikas prognozes.

Tajā pašā laikā Komisija aprēķina rezervi, kas ir atstāta līdz pašu resursu maksimālajam apjomam, kurš noteikts saskaņā ar Lēmumu 2007/436/EK, Euratom, DFS regulas 13. pantā noteiktās neparedzēto izdevumu rezerves absolūto summu, 5. pantā paredzēto maksājumu vispārējo rezervi un 14. pantā paredzēto vispārējo rezervi saistībām.

2016. gada 16. oktobrī stājās spēkā jaunais 2014. gada lēmums par pašu resursiem (2014. gada lēmums par pašu resursiem), kas ar atpakaļejošu spēku tiek piemērots, sākot no 2014. gada. Līdz ar 2014. gada lēmuma par pašu resursiem stāšanos spēkā pašu resursu maksimālo apjomu un saistību apropriāciju maksimālo apjomu varēja pielāgot jaunajiem NKI datiem saskaņā ar Eiropas kontu sistēmu (EKS 2010). Pašu resursu maksimālais apjoms šobrīd ir noteikts 1,20 % apmērā no NKI (iepriekš 1,23 %) un saistību maksimālais apjoms – 1,26 % apmērā no NKI (iepriekš 1,29 %).

Šā paziņojuma mērķis ir sniegt Padomei un Eiropas Parlamentam tehnisko korekciju rezultātus (28 ES dalībvalstīm) 2018. gadam saskaņā ar DFS regulas 6. pantu.

2.DFS tabulas korekciju noteikumi (Pielikuma 1. un 2. tabula)

1. tabulā atspoguļota finanšu shēma 28 ES dalībvalstīm 2011. gada cenās, kuras norādītas DFS regulas I pielikumā, ar korekcijām saskaņā ar 5. pantu.

2. tabulā ir atspoguļota finanšu shēma 28 ES dalībvalstīm ar korekcijām 2018. gadam (t. i., faktiskajās cenās). Finanšu shēma, kas izteikta procentos no NKI, ir atjaunināta saskaņā ar jaunākajām pieejamajām ekonomikas prognozēm (2017. gada pavasarī) un ilgtermiņa prognozēm un ir koriģēta atbilstoši DFS regulas 5. pantam.

2.1.Kopējā NKI summa

Salīdzinājumā ar 2017. gadam paredzētajām tehniskajām korekcijām NKI summas tagad tiek reģistrētas saskaņā ar EKS 2010, nevis EKS 95.

Atbilstoši jaunākajām pieejamajām prognozēm NKI 2018. gadā ir noteikts 15 704 241 miljona euro apmērā faktiskajās cenās 28 ES dalībvalstīm. Saskaņā ar DFS regulas 6. panta 4. punktu attiecībā uz attiecīgo gadu netiek veiktas citas tehniskas korekcijas ne attiecīgajā gadā, ne arī kā ex post korekcijas turpmākajos gados. Tāpēc tikai informatīviem nolūkiem atjauninātais NKI 2014. gadam saskaņā ar EKS 2010 ir noteikts 13 977 179 miljonu euro apmērā, 2015. gadam – 14 641 031 miljona euro apmērā, 2016. gadam – 14 764 598 miljonu euro apmērā un 2017. gadam – 15 168 167 miljonu euro apmērā. Tā paša iemesla dēļ pašu resursu maksimālais apjoms, kas pašreiz ir noteikts 1,20 % apmērā no NKI (EKS 2010), pielikumā iekļautajā DFS tabulā tiek koriģēts tikai, sākot no 2018. gada. Attiecībā uz 2017. gadu un iepriekšējiem gadiem pašu resursu maksimālais apjoms ir noteikts 1,23 % apmērā no NKI, pamatojoties uz EKS 95.

2.2.Daudzgadu finanšu shēmā 2018. gadam izdarīto tehnisko korekciju galvenie rezultāti

Kopējais maksimālais apjoms saistību apropriācijām 2018. gadam (159 514 miljoni euro) atbilst 1,02 % no NKI.

Attiecīgais kopējais maksimālais apjoms maksājumu apropriācijām (154 565 miljoni euro) atbilst 0,98 % no NKI. Pamatojoties uz jaunākajām ekonomikas prognozēm, paliek rezerve, kas ir mazāka par 1,20 % no pašu resursu maksimālā apjoma 33 886 miljonu euro apmērā (0,22 % no NKI ES 28 dalībvalstīm).

3.Maksājumu vispārējā rezerve

Saskaņā ar DFS regulas 5. pantu Komisija koriģē maksājumu maksimālo apjomu attiecībā uz 2015.–2020. gadu, palielinot to par summu, kas vienāda ar starpību starp veiktajiem maksājumiem un DFS maksājumu maksimālo apjomu par n-1 gadu. Ikvienu augšupejošu korekciju pilnībā kompensē ar maksājumu maksimālā apjoma attiecīgu samazinājumu n-1 gadam salīdzināmās 2011. gada cenās.